La seguretat viària laboral és el conjunt de coneixements, tècniques, procediments i estratègies inter i multidisciplinars que aborden l'anàlisi i la intervenció sobre el conjunt de factors i condicionants que intervenen en el desenvolupament d'un succés relacionat amb el trànsit que té, o pot tenir, repercusions en la seguretat i salut dels treballadors.
Aquests factors i condicionants poden exposar al treballador a patir un accident laboral de trànsit.
En l'entorn laboral es pot diferenciar entre, d'una banda, els accidents de trànsit que ocorren durant la jornada laboral, que són responsabilitat empresarial i en relació amb els quals existeix l'obligació empresarial i la necessitat d'intervenció i integració en el pla de prevenció de riscos laborals i, d'altra banda, els accidents relacionats amb el trànsit in itinere.
D'acord amb el que estableix l'article 156.2.a) de la Llei General de la Seguretat Social, l'accident in itinere és "aquell que pateix el treballador en anar o en tornar del lloc de treball".
Als efectes de l'accés dels treballadors a les prestacions de la Seguretat Social per contingències professionals, els accidents in itinere són considerats a l'estat espanyol accidents de treball, circumstància que no es dóna en altres països europeus.
Els accident laborals de trànsit que ocorren durant el trajecte que han de fer els treballadors dins la seva jornada laboral per tal de desenvolupar les tasques que els han estat encomanades tenen el seu origen en: les condicions del lloc de treball i la seva organització; les condicions del propi treballador, així com en les condicions del vehicle, la via i l'entorn.
Existeix, en aquest cas, una responsabilitat, una obligació empresarial i una necessitat d'intervenció i integració en el pla de prevenció de riscos laborals de l'empresa de la seguretat laboral viària dels treballadors que han de realitzar desplaçaments durant la seva jornada laboral.
Pel que fa als accidents laborals relacionats amb el trànsit que ocorren durant el trajecte d'anada o tornada de la feina (accidents in itinere ), l'interès per part de l'organització està vinculat a la preocupació per la salut de la seva gent, a l'impacte que poden suposar aquests accidents en la seva productivitat o qüestions relacionades amb aquesta, així com als seus objectius en el marc de la responsabilitat social.
Les mesures orientades a la gestió racional, eficient i sostenible d'aquests desplaçaments in itinere (mitjançant els plans de mobilitat o els plans de seguretat viària) poden contribuir a la seva reducció, així com també a rebaixar els impactes ambientals, socials i econòmics en la població treballadora.
En qualsevol cas, aquests tipus d'accidents no entren dins la responsabilitat empresarial en matèria de seguretat i salut laboral.
Es tracta d'un document orientat a l'anàlisi i la gestió de la seguretat en els desplaçaments amb vehicle que han de realitzar els treballadors d'un centre de treball.
Aquest document pot contenir tant una anàlisi dels desplaçaments dels teballadors durant la jornada laboral (part del document que caldrà integrar en el sistema de la gestió de la prevenció de riscos laborals), com també una anàlisi dels desplaçaments en anar i tornar de la feina ( in itinere ).
Un Pla de Mobilitat està orientat a la recerca d'un model de desenvolupament sostenible que permeti als ciutadans un alt nivell de qualitat de vida sense comprometre els recursos de les generacions futures; la visió global de la mobilitat com un sistema que prioritza els sistemes de transport més sostenibles, com ara el transport públic o anar a peu o amb bicicleta, sense renunciar a la complementarietat del transport privat; la intermodalitat com a principi per a cercar la màxima eficiència en l'aprofitament dels recursos de transport; la seguretat integral de les persones; el respecte al medi i als seus valors; la minimització del consum de recursos energètics i de sòl; la incorporació de sistemes de transport intel·ligents, més eficients i segurs, o la voluntat d'aprofitar les oportunitats de generació d'activitat econòmica a tots els racons del país (Llei 9/2003, de la mobilitat).
Segons l'article 3.3 del Decret 344/2006, de 19 de setembre, de regulació dels estudis d'avaluació de mobilitat generada, aquests estudis s'han d'incorporar en els: